ieqaamah s.nw. (Islam) aanroep wat gebed/salaah voorafgaan: › ’n Manspersoon dra normaalweg die ieqaamah voor, terwyl hy staan en in die rigting van die Ka’aba in Makkah gedraai is
indlamu s.nw. [gewoonlik enkelvoud] (Zoeloe) tradisionele Zoeloe-dans waarby die danser sy voete so hoog as moontlik lig en hard op die grond neerbring: › Charlie het vir Johnny geleer hoe om masikande-musiek op die kitaar te tokkel en die basiese passies van die indlamu-dans geleer (Chris du Plessis, Vrye Weekblad, 19 Julie 2019). › Die Indlamu-dans bevat elemente van die tradisionele Zoeloe-oorlogsdans, asook al die fisieke komponente wat ’n stryd verteenwoordig: die oorlogskreet, die skielike aantog, die harde voetstampery om ’n slag teen die vyand te simboliseer, die regterhand in die lug wat kamma ’n spies vashou, en die linkerhand wat ’n denkbeeldige skild dra. Die dansers wat op hul rug val, is later by die choreografie ingewerk en kon op ’n oorwinning of ’n nederlaag dui (Chris du Plessis, Vrye Weekblad, 19 Julie 2019).
indringerware s.nw. [versamelnaam] (rekenaar) skadelike sagteware waardeur kuberaanvallers tot ’n rekenaar toegang kan verkry.: › Skelms vervals die e-pos van ’n koerierdiens en heg ’n aanhangsel aan wat glo die aanwysings bevat na ’n pakhuis waar ’n pakkie vir die slagoffer wag. Die aanhangsel bevat indringerware wat die kuberkraker toegang tot die slagoffer se rekenaar gee (Petrus Malherbe, Netwerk24, 2 September 2020). | SINONIEM(E): kwaadwillige sagteware | skadeware | wanware | ENGELS: malware
infografiek s.nw. | infografieke, (versamelnaam) infografika | visuele voorstelling van gegewens in die vorm van ’n grafiek of diagram: › As jy weer om ’n lening aansoek doen of ’n kredietfasiliteit gebruik, is dit die moeite werd om te weet of jy goeie of slegte skuld aangaan. Ons infografiek verduidelik die verskil (Sanlam.com, 7 Maart 2019). › Media24 se hoof van weeklikse tydskrifte som [Huisgenoot se] suksesresep só op: “Ek dink dis ’n mengsel van ‘o, my liewe hemel, ek het nie dit geweet nie’, van skinderstories tot wenresepte, infografieke vir die kleinspan, en daardie onweerstaanbare brokkies nuus (Huisgenoot, 20 Mei 2016). › Gebruik die interaktiewe infografika so: Vind ’n spesifieke skool in die lys en hou jou rekenaarmuis oor die kolletjie. Só sal jy kan sien hoe die skool se wiskunde-prestasie in 2018 se matriek-eindeksamen met dié in 2017 vergelyk (Netwerk24, 13 September 2019). | ENGELS: infographic
2 spasie rondom individue wat op ’n gesonde afstand van mekaar bly om die verspreiding van ’n infeksiesiekte te probeer voorkom: › Deur die maatreël van isolasiespasie te verontagsaam stel jy jouself en lede van die publiek bloot aan moontlike besmetting (Hanlie du Toit, WAV-leesprogram, 13 Mei 2020).
ivermektien s.nw. [geen meervoud, ook met hoofletter] (veeartsenykunde) middel teen parasiete soos dermwurms, parasitiese myte en luise by vee: › Die Gesondheidsprodukte-beheerraad (Sahpra) het toestemming gegee dat ivermektien onder streng voorwaardes ingevoer en vir Covid-19-pasiënte voorgeskryf kan word (Rapport, 21 Februarie 2021). › Ivermektien is ’n geneesmiddel vir parasitiese infeksies wat veral in veterinêre geneeskunde gebruik word [...] Die middel het ’n verlammende effek op parasiete wat uiteindelik die parasiet vernietig (Netwerk24, 8 Januarie 2021). › ’n Wêreldwye polemiek het oor die middel ivermektien ontstaan. Dit word deur sommige kenners as ’n moontlike oplossing teen die Covid-19-virus beskou, maar in Suid-Afrika staan owerhede die gebruik van die middel teen omdat dit nie plaaslik vir menslike gebruik geregistreer is nie (Nico van Burick, Landbouweekblad, 7 Januarie 2021). › Dr. Gerhard Verdoorn van die Griffon-gifinligtingsentrum sê mense waag hul lewe om ’n middel vir vee te gebruik. [...] Verdoorn sê sover hy weet, is die dosis waarteen ivermektien die koronavirus doodmaak, te hoog om vir mense toe te dien (Alet van der Walt, Netwerk24, 6 Januarie 2021). | ENGELS: ivermectin